**Eemeli Niko Antero Salomäki** (s. 11. lokakuuta 1987 Turku) on suomalainen seiväshyppääjä. Hän edustaa Someron Esaa ja häntä valmentaa Petri Salomäki. Aiemmin valmentajana toimi myös Jari Holttinen. Elokuussa 2016 hän ilmoitti lopettavansa aktiiviuransa.

Salomäki palasi seiväshypyn pariin toukokuussa 2022 hypättyään Lahden GP-kilpailussa tuloksen 477 cm. Tavoitteekseen hän ilmoitti vuoden 2023 Kalevan kisat Lahdessa.

Ura
---

### SM-kisat

Salomäki on voittanut Kalevan kisoissa viidesti seiväshypyn SM-kultaa: Tampereella 2008 (535 cm), Espoossa 2009 (560 cm), Lahdessa 2012 (550 cm), Vaasassa 2013 (540 cm) ja Porissa 2015 (530 cm). Turussa 2011 hän oli toinen tuloksella 554 cm.

Salomäen viimeisiksi jäävissä Kalevan kisoissa 2017 hän osallistui kymmenotteluun, seiväshyppyyn, pituushyppyyn ja 110 metrin aitajuoksuun.

Hallikilpailuissa Salomäki on voittanut SM-kultaa Turussa 2010 (532 cm), Tampereella 2012 (545 cm), Jyväskylässä 2013 (545 cm), Rovaniemellä 2014 (532 cm), Tampereella 2015 (530 cm) sekä hopeaa Helsingissä 2011 (530 cm) ja Tampereella 2016 (525 cm). Moniotteluiden SM-hallikilpailuista hän on saavuttanut seitsenottelussa hopeaa 2015 ja pronssia 2017.

Syksyllä 2010 Suomen Urheiluliiton hallitus langetti Salomäelle lievästä dopingrikkeestä kolmen kuukauden kilpailukiellon ajalle 29. syyskuuta – 27. joulukuuta 2010. Salomäen elokuussa antamasta dopingnäytteestä löytyi indometasiinia, joka oli peräisin Salomäen olkapäävamman hoitoon käyttämästä särkylääkkeestä. Lieventävänä seikkana pidettiin sitä, että lääkeaine oli virheellisesti merkitty sallituksi ADT:n kiellettyjen aineiden oppaaseen. Salomäki ei saanut lääkkeen käytöstä urheilullista hyötyä, mutta hän menetti Joensuun Eliittikisoissa saamansa mitalit, palkinnot ja palkintorahat. Salomäki on kertonut, että dopingkäryn jälkeiset kuukaudet olivat hänelle henkisesti rankkoja ja että hän kärsi muun muassa unettomuudesta tuona aikana.

### Arvokisat

Salomäen paras arvokilpailusaavutus on nuorten alle 23-vuotiaiden EM-kisojen neljäs sija Kaunasissa vuonna 2009 tuloksella 550. Pekingin alle 20-vuotiaiden MM-kilpailuissa vuonna 2006 Salomäki karsiutui loppukilpailusta tuloksella 510 cm.

Berliinin MM-kilpailuissa 2009 Salomäki karsiutui loppukilpailusta tuloksella 540 cm ja Barcelonan EM-kilpailuissa 2010 hän oli karsiutuneiden paras ennätystään sivunneella tuloksella 560 cm. Helsingin EM-kisoissa 2012 Salomäki karsiutui loppukilpailusta tuloksella 530 cm. Salomäki karsiutui loppukilpailusta myös Göteborgin EM-hallikilpailuissa 2013 tuloksella 540 cm.

Aikuisten maaottelussa Eemeli Salomäki edusti Suomea ensimmäisen kerran Suomi–Ruotsi-maaottelussa 2008. Salomäellä on kaikkiaan 18 aikuisten maaotteluedustusta, joista 12 ulkoradoilla. Salomäki on voittanut maaotteluseipään yhteensä seitsemän kertaa, ollut neljästi toinen ja kaksi kertaa kolmas.

### Ennätykset

Salomäen seiväsennätys on ulkona 560 cm (2009) ja hallissa 555 cm (2012).

Salomäki on hypännyt myös pituutta, jossa hänen ennätyksensä on 757 cm (2013). Kymmenottelussa hänen ennätyksensä on 6 283 pistettä (2007).

Muuta
-----

Päätettyään uransa yleisurheilun parissa vuonna 2017 Salomäki keskittyi voimanostoon ja saavutti lajissa heti SM-mitaleita. Hän osallistui WPC-liiton penkkipunnerruksen MM-kisoihin vuonna 2019 ja voitti MM-kultaa omassa sarjassaan.

Lähteet
-------

1. 1 2 3 4 5 6 7 8 9  Eemeli Salomäki Tilastopaja (vaatii kirjautumisen, maksullinen palvelu).   Viitattu 15.12.2020
2. ↑  Yleisurheilun viisinkertainen Suomen mestari lopettaa kilpauransa - "Tällä systeemillä en tule huippua koskaan saavuttamaan" *yle.fi*. Viitattu 23.7.2017.
3. ↑  Jättiyllätys GP-kisoissa! Lajiin totaalisen kyllästynyt mestari teki comebackin: "Tosimielellä mukana"
4. ↑  Tätä voi kokeilla vain Eemeli Salomäki: ottelu, seiväs, pituus ja aitajuoksu – "Nolaan itseni väistämättä" *yle.fi*. Viitattu 23.7.2017.
5. ↑  Seiväslupaus kilpailukieltoon dopingrikkeestä *Iltalehti.fi*.  10.11.2010.
6. ↑  Suomalainen ex-yleisurheilutähti avautuu dopingkärystään – yöunet menivät, alkoi ympärille pälyily: "On suurempi mahdollisuus voittaa lotossa"
7. ↑  Oma ennätyskään ei riittänyt Salomäelle finaalipaikkaan *mtv3.fi*.  29.7.2010. Viitattu 29.7.2010.
8. ↑  Ennätykset ja saavutukset *Eemeli Salomäen kotisivut*. Viitattu 1.8.2014.
9. ↑  Raaka vuodatus: Uuteen lajiin vaihtanut suomalainen ex-yleisurheilutähti suorana – "Olen todennäköisesti lyhentänyt elämääni kahdeksan vuotta"
10. ↑  Suupaltti palaa MM-areenalle – ex-seiväshyppääjä Eemeli Salomäki kilpailee nykyään penkkipunnerruksessa
11. ↑  Eemeli Salomäki voitti penkkipunnerruksen MM-kultaa

Aiheesta muualla
----------------

* Eemeli Salomäen kotisivut

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |